แบงก์โน้ตส์
เรือลำแรก
7 ต.ค. 2554

เรือลำแรก
โดย..ทีมข่าวการเงิน
นโยบายรถคันแรกและบ้านหลังแรกของรัฐบาล ยังเป็นที่กล่าวขานไม่รู้จบสิ้น
ด้านหนึ่งเป็นเรื่องที่ทำไม่สุด ทำไปแก้ไปไม่รู้ว่าจะไปจบที่ไหน
อีกด้านหนึ่งก็มองว่า เป็นการให้ที่เกินเลยไม่จำเป็น คนได้ไม่ได้ขอ แต่คนให้ยากจะให้เสียอย่างนั้น
งานนี้ทำให้รัฐต้องควักเงินไปกว่า 4 หมื่นล้านบาท เพื่อแก้บนรักษาคำพูดที่หาเสียงไว้ ยิ่งในช่วงสถานการณ์ที่น้ำท่วมอย่างนี้ ยิ่งมีคำถามว่า น่าจะเอาเงินที่ไปให้คนรวยไปช่วยคนจนดีกว่าไหม
อย่างน้อยก็ไม่ต้องนั่งจัดงานบริจาคกว่าจะได้เงิน 100 ล้านบาท หรือ 1,000 ล้านบาท ให้เสียเวลา
หรือว่าจะเอาไอเดีย “เสี่ยกรณ์” กรณ์ จาติกวณิช อดีต รมว.คลัง ที่ออกไอเดียผ่านเฟซบุ๊กว่า สถานการณ์อย่างนี้รัฐบาลน่าจะออกนโยบาย “เรือลำแรก” ช่วยบรรเทาทุกข์เรียกขวัญคนน้ำท่วม ที่ตอนนี้อยากได้เรือมากกว่ารถ
ไอเดียอย่างนี้ คลังน่าเรียกประชุมด่วน ว่าเรือลำแรกจะได้หักลดหย่อนภาษีเท่าไร จะได้สินเชื่อ 0% กี่ปี และที่สำคัญต้องให้สิทธิทั้งเรือผลิตในประเทศและนอกประเทศ จะได้ไม่มีปัญหาถูกฟ้องขัดการเสรี
ทำได้จริงคงคะแนนท่วมแน่